[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.9.2005

KOM(2005) 449 endelig

BERETNING FRA KOMMISSIONEN TIL EUROPA-PARLAMENTET

om opfølgning af dechargeafgørelserne for 2003 (resumé) – Europa-Parlamentets beslutninger{SEC(2005) 1161}

INDHOLDSFORTEGNELSE

INDLEDNING 3

I – Kommissionens svar på Europa-Parlamentets anbefalinger i beslutningen om decharge for det almindelige budget 4

a) Horisontale spørgsmål 4

b) Sektorspecifikke spørgsmål 5

II – Europa-Parlamentets decharge for EUF 8

III – Europa-Parlamentets decharge for agenturerne 9

INDLEDNING

På grund af de aktuelle begrænsninger vedrørende oversættelsers omfang offentliggøres Kommissionens beretning om opfølgningen af Europa-Parlamentets (EP) decharge for regnskabsåret 2003[1] på samtlige officielle EU-sprog i form af et resumé. Kommissionens fuldstændige svar på Parlamentets specifikke anbefalinger er også tilgængelige i et arbejdsdokument fra Kommissionen[2], som er offentliggjort på engelsk, fransk og tysk. Begge opfølgningsdokumenter refererer til de beslutninger, der blev vedtaget af EP den 12. april 2005.

Hvert af kapitlerne[3] i dette resumé omfatter krydshenvisninger til de specifikke anbefalingers numre i ovennævnte fuldstændige dokument. Henvisningerne vil gøre det muligt for læseren at finde frem til samtlige anbefalinger (og til planlagte eller allerede gennemførte foranstaltninger), der er relevante for et givet kapitel. Dette resumé behandler alle de temaer, som EP har taget op i sine dechargebeslutninger for 2003, men på grund af de nævnte begrænsninger med hensyn til dokumentets omfang kan det anbefales at konsultere det fuldstændige arbejdsdokument for yderligere oplysninger om de enkelte temaer.

Begge beretninger er udarbejdet i henhold til EF-traktatens artikel 276, stk. 3, Euratom-traktatens artikel 180b og artikel 119, stk. 5, i finansforordningen vedrørende Den Europæiske Udviklingsfond (EUF) samt tilsvarende bestemmelser i EUF's tidligere ad hoc-finansforordning, som fastslår følgende: "Kommissionen træffer alle egnede foranstaltninger til at efterkomme bemærkningerne i afgørelserne om decharge og andre bemærkninger fra Europa-Parlamentet i forbindelse med afholdelsen af udgifterne samt de kommentarer, der ledsager de anbefalinger om decharge, som Rådet vedtager. Kommissionen aflægger efter anmodning fra Europa-Parlamentet eller Rådet beretning om, hvilke foranstaltninger den har truffet på baggrund af disse bemærkninger og kommentarer, navnlig om instrukserne til de tjenestegrene, der varetager budgettets gennemførelse. Sådanne beretninger tilsendes ligeledes Revisionsretten"[4].

I dechargeafgørelserne for det almindelige budget, EUF og agenturerne har Kommissionen konstateret i alt 113 anbefalinger fra Europa-Parlamentet til Kommissionen. Kommissionen mener, at for så vidt angår 45 anbefalinger er de anbefalede foranstaltninger allerede blevet truffet. Hvad angår 52 anbefalinger accepterer Kommissionen at træffe de foranstaltninger, Parlamentet foreslår. Endelig er der 16 anbefalinger, som Kommissionen ikke kan acceptere, og den vil derfor ikke træffe de foreslåede foranstaltninger[5].

I – KOMMISSIONENS SVAR PÅ EUROPA-PARLAMENTETS ANBEFALINGER I BESLUTNINGEN OM DECHARGE FOR DET ALMINDELIGE BUDGET

Som svar på Europa-Parlamentets ønske har Kommissionen vedtaget en køreplan for indførelse af en integreret struktur for intern kontrol (KOM (2005) 252 af 15.6.2005). Formålet er i tæt samarbejde med EP og Rådet at finde frem til, hvorledes den nuværende interne kontrolstruktur kan forbedres, således at Kommissionen kan give Revisionsretten en rimelig sikkerhed for, at de underliggende transaktioner er lovlige og formelt rigtige.

Den integrerede interne kontrolstruktur vil blive baseret på de positive resultater, der opnås gennem reformen af Kommissionens interne kontrolstruktur.

I det følgende gives et resumé af Kommissionens svar på de specifikke anmodninger, EP har fremsat i sine beslutninger om decharge for 2003.

A) HORISONTALE SPØRGSMÅL

Regnskabernes pålidelighed (anbefaling 3)

Der er stillet forslag til en ændring af finansforordningen, således at det kræves, at regnskabsføreren underskriver Kommissionens regnskaber og dermed attesterer, at de er pålidelige. Med henblik herpå bør generaldirektørerne i de revisionserklæringer, der er knyttet til de årlige aktivitetsrapporter, attestere, at de regnskaber, de er ansvarlige for, er retvisende og udtømmende.

Risiko ved delegation til medlemsstaterne (anbefaling 4 & 10)

Kommissionen mener, at indførelsen af formelle oplysende erklæringer og årlige efterfølgende revisionserklæringer fra det højeste niveau i de enkelte medlemsstater om de underliggende transaktioners lovlighed og formelle rigtighed vil kunne øge Kommissionens indsigt i medlemsstaternes forvaltnings- og kontrolsystemer. Med henblik herpå har Kommissionen foreslået, at Rådets formandskab indfører en interinstitutionel trilog på højt plan, som får til opgave at føre forhandlinger om en aftale om, hvad en passende og tilfredsstillende integreret EU-kontrolstruktur bør omfatte, og om de tiltag, der er nødvendige for at kunne realisere den. Den 13. juli 2005 opfordrede Rådet COREPER til, under fuld overholdelse af EF-traktaten, at informere sig om det arbejde, gruppen har udført med henblik på udarbejdelse af et udkast til konklusioner, som skal behandles på ECOFIN-mødet i november[6].

"Single audit" (anbefaling 6 & 8)

Med meddelelsen af 15. juni 2005 om en køreplan for indførelse af en integreret struktur for intern kontrol er det Kommissionens hensigt at nå frem til en aftale med Parlamentet (som dechargemyndighed) og Rådet om, hvordan den nuværende interne kontrolstruktur kan forbedres, således at Kommissionen kan give Revisionsretten en rimelig sikkerhed for, at de underliggende transaktioner er lovlige og formelt rigtige. Efter at have konstateret, hvilke mangler der måtte være, og foreslået aktionsplaner, vil Kommissionen i oktober 2005 forelægge en indledende rapport med forslag til et grundlag for en aftale med medlemsstaterne. Derefter vil Kommissionen om nødvendigt tilpasse lovgivningsforslagene for 2007-2013, så de kommer til at indeholde de bestemmelser, der, på grundlag af vurderingen af mangler, er nødvendige for at fuldstændiggøre den integrerede kontrolstruktur.

Forbedring af de årlige aktivitetsrapporter fra generaldirektørerne (anbefaling 12 & 14)

De nye retningslinjer for de årlige aktivitetsrapporter for 2004 (SEK(2004) 1562) imødekommer Parlamentets bekymring vedrørende risikoen for fejl i de underliggende transaktioner. De udgør et mere solidt og gennemsigtigt grundlag for den godkendelse, der skal foretages af de ved delegation bemyndigede anvisningsberettigede, og er et mere sammenhængende grundlag for de erklæringer fra Kommissionens tjenestegrene, der skal tages hensyn til i forbindelse med Revisionsrettens revisionserklæring. Kommissionen mener, at den årlige synteserapport udtrykker dens holdning vedrørende de vigtigste forvaltnings- og kontrolspørgsmål, og at den omfatter de relevante foranstaltninger i forbindelse med spørgsmål, der bør imødegås af Kommissionen.

Yderligere horisontale anbefalinger (anbefaling 16, 17 & 18)

Kommissionen kan ikke forelægge overslag over fejlrater for hver enkelt sektor hvert år. Dens revisionsstrategi er baseret på flerårighed, og revisionerne er systembaserede.

Der er revision af finansforordningen undervejs, som tager sigte på at forbedre bestemmelsernes effektivitet og gennemsigtighed og at forbedre procedurerne for udbud og offentlige indkøb.

Kommissionen har allerede opstillet en række principper for kabinetternes aktiviteter, som anses for tilstrækkelige til at mindske risikoen for utilstrækkelig informationsudveksling vedrørende revisionsspørgsmål. Grundreglen er, at en kommissær regelmæssigt skal informeres om al foretagen revision. Revisionsopfølgningsudvalget sørger for opfølgning af de revisioner, der foretages af den interne revisionstjeneste og Revisionsretten, ligesom det evaluerer kvaliteten af den interne revision.

B) SEKTORSPECIFIKKE SPØRGSMÅL

Egne indtægter

Hvad angår de BNI-baserede egne indtægter, fortsætter Kommissionen sin sædvanlige grundige kontrol af de relevante BNI-data og af de kilder og metoder, medlemsstaterne anvender til at indsamle dem. Desuden er Kommissionen ved at undersøge, hvorledes der kan foretages en mere direkte kontrol i den retning, Retten beskriver i sin årsberetning for 2003. Der er planlagt et pilotprojekt til gennemførelse i 2005 (anbefaling 22).

Landbrug, dyresundhed og foranstaltninger til bekæmpelse af svig

Kommissionen vil i september 2005 aflægge rapport til Parlamentet om de fremskridt, der er gjort med hensyn til medlemsstaternes indberetning af uregelmæssigheder (anbefaling 23).

Kommissionen har påtaget sig at udarbejde en rapport om, hvorledes de 1,12 mia. EUR, der endnu ikke er inddrevet for perioden fra 1971 til 2004, vil blive inddrevet i tide inden dechargeproceduren for 2004 (anbefaling 24).

Parlamentet afgav udtalelse om den nye forordning om finansiering af den fælles landbrugspolitik, som indeholder ændrede regler for inddrivelse, inden forordningen for nylig blev vedtaget af Rådet. Hvad angår kontrol af udbetalingsorganerne, kræver den nye forordning, at lederen af de enkelte udbetalingsorganer skal underskrive en revisionserklæring (anbefaling 26 & 28).

Kommissionen er overbevist om, at task forcen for inddrivelse vil gøre store fremskridt med hensyn til de stadig uafklarede inddrivelser, og den vil holde det ansvarlige udvalg underrettet (anbefaling 27).

Strukturforanstaltninger

I sine årlige aktivitetsrapporter nævner Kommissionen de lande og regioner, der har været langsomme til at gennemføre forbedringer. Hvad angår ufuldstændige artikel 8-erklæringer, er der foretaget finansielle korrektioner i de tilfælde, hvor de yderligere oplysninger, som Kommissionen har anmodet medlemsstaterne om, eller det yderligere revisionsarbejde, den har anmodet dem om på grund af ufuldstændige erklæringer, har vist, at der stadig er risiko for, at der vil forekomme ikke-reglementerede udgifter i de endelige betalingsanmodninger (anbefaling 46).

Kommissionen benytter sig af sin mulighed for at suspendere sine betalinger, hvis medlemsstaternes systemer udviser vedvarende svagheder, som udgør en alvorlig risiko for Fællesskabets midler, og hvis medlemsstaten ikke har rettet op på de pågældende svagheder (anbefaling 47).

Hvad angår Interreg III, har Kommissionen til stadighed forbedret anvendelsen af regional analyse i forbindelse med programmerne via forudgående evalueringer, og den vil fortsætte med at arbejde i denne retning (anbefaling 48).

Interne politikker

Kommissionen arrangerede et møde i juni (16.-17.) i Luxembourg mellem formandskabet og Revisionsretten, hvor man drøftede en forenkling af det 7. rammeprogram og de spørgsmål, der bør tages op i forbindelse med reglerne for deltagelse i programmet (anbefaling 51).

Forslaget til det 7. rammeprogram, som blev vedtaget af Kommissionen den 6.4.2005, indebærer en klar forenkling af interventionsmekanismerne.

Fællesskabets forskningsaktivitet har i mange år været genstand for en efterfølgende evaluering, som inkluderer de videnskabelige resultater og virkninger. Kriteriet "valuta for pengene" er et af de spørgsmål, der er indgået i evalueringerne, specielt i relation til EU-merværdi (anbefaling 55).

Kommissionen opererer nu udelukkende med elektronisk forslagsindgivelse, hvilket forenkler arbejdet for ansøgerne og begrænser deres udgifter. Kommissionen har også meddelt, at den vil etablere en elektronisk registreringsprocedure, så ansøgerne kun behøver at meddele deres administrative data én gang, dvs. ved deres første forslagsindgivelse (anbefaling 56).

Kommissionens forslag til det 7. rammeprogram indebærer, at Kommissionen, med bistand af eksterne eksperter, foretager en midtvejsevaluering af kvaliteten af de igangværende forskningsaktiviteter og af gennemførelsen af de fastsatte målsætninger (anbefaling 58).

Kommissionen har i sine forslag til det 7. rammeprogram meddelt, at den har til hensigt at uddelegere styringen af en betydelig del af aktiviteterne til et gennemførelsesorgan. De yderligere ressourcer, der dermed vil kunne anvendes til projektforvaltningen, vil gøre det muligt for Kommissionens personale i højere grad at koncentrere sig om den videnskabelige opfølgning af projekter og at udnytte de indhøstede erfaringer i forbindelse med fastlæggelsen af nye politikker (anbefaling 60).

Eksterne politikker

Hvad angår anbefalingen om særskilt fra årsberetningen at udarbejde en kvalitativ evaluering af EU's bistand til tredjelande, forelagde Kommissionen rent faktisk den ønskede rapport i juli 2005. Kommissionen vil også forelægge en midtvejsrapport om fremskridtene i forbindelse med gennemførelsen af dataforvaltningssystemer og et system til overvågning af delegationernes evaluering af finansielle risici. Kommissionen vil inden den næste dechargeprocedure forelægge en rapport om de kontrolstrukturer, der er etableret i delegationerne (anbefaling 62-63).

Hvad angår de projektgennemførende organisationers overholdelse af udbuds- og indkøbsprocedurer, indførte Kommissionen med henblik herpå en revideret standardkontrakt for tilskud og indførte desuden en revisionsgodkendelse, i henhold til hvilken revisorerne skal kontrollere, at modtagerne overholder de gældende regler for offentlige indkøb. Kommissionen er i øjeblikket ved at revidere modellen til revisionsgodkendelsen og ved at fastlægge forbedrede kriterier for revisorerne. Kommissionen mener derfor ikke, at der er behov for en handlingsplan som anbefalet af Parlamentet (anbefaling 64).

Med hensyn til en sammenligning af de internationale bistandsyderes effektivitet deltager Kommissionen allerede i forskellige sammenhænge i initiativer, der tager sigte på at sammenligne de internationale bistandsyderes effektivitet. Kommissionen mener derfor ikke, at det i øjeblikket er berettiget at overveje yderligere initiativer (anbefaling 65).

Europa-Parlamentets dechargebeslutning for 2003 indeholder også en række anbefalinger vedrørende udviklingspolitik (anbefaling 66-72). Kommissionens svar på disse anbefalinger kan findes i det vedlagte arbejdsdokument.

Førtiltrædelsesstøtte

PHARE

Kommissionen har til hensigt at træffe foranstaltninger til at sikre, at akkrediteringsprocessen for mange PHARE- og ISPA-agenturer i Bulgarien, Rumænien og fremtidige medlemsstater er afsluttet inden tiltrædelsen. Det vil endvidere skulle sikres, at disse lande har systemer til forvaltning af PHARE-midler med tilstrækkeligt personale på plads inden udløbet af 2005. Revurderingen af tildelingen af midler for perioden 2004-2006 vil blive baseret på en evaluering af forvaltningssystemet, som skal gennemføres i 2005, og på opfølgningen heraf (anbefaling 73).

Forslaget til et rammeinstrument (IPA) er blevet forelagt Parlamentet og Rådet. Den regionale udviklingsdel af IPA vil være fokuseret på udviklingsprioriteter inden for en begrænset række nøglesektorer og gennemførelsesorganer og sikre kapacitetsopbygning til gennemførelsen af strukturfondene. Kommissionen vedtog den 27.5.2004 det nye forslag til IPA-forordningen sammen med RELEX-pakken, og der har siden været forhandlinger i gang i Rådet og Parlamentet (anbefaling 74).

SAPARD

Kommissionen mener, at den allerede har lagt stor vægt på projekter, som forbedrer kvalitet og miljø- og sundhedsstandarder. Fremme af sådanne projekter er en integrerende del af den støtte, der gives til de vigtigste foranstaltninger inden for området, som tegner sig for 49 % af programmerne. Alle investeringer skal leve op til EU-standarderne og vil uundgåeligt føre til forbedringer på disse områder (anbefaling 77).

Kommissionen har udarbejdet, og gennemfører, et system til revision af udgifterne og af forvaltnings- og kontrolsystemerne for SAPARD-programmerne. Dette system omfatter en årlig regnskabsafslutning og ad hoc-kontrol af overensstemmelsen med gældende bestemmelser. Når der i de systemer, der anvendes i SAPARD-landene, konstateres svagheder, som kan medføre risiko for tab af EU-midler, bliver de fulgt op med specifikke procedurer for regnskabsafslutning, som kan medføre finansielle korrektioner (anbefaling 78).

II – EUROPA-PARLAMENTETS DECHARGE FOR EUF

Kommissionen kan godtage de fleste af anbefalingerne vedrørende Den Europæiske Udviklingsfond (EUF). Den skal dog henlede opmærksomheden på følgende punkter:

Udviklingspolitik (anbefaling 79-81)

Størstedelen af EU's udviklingsbistand er rettet mod gennemførelsen af millenniumudviklingsmålene, fordi gennemførelsen af disse mål kræver økonomisk vækst, gradvis udbredelse af vækstfordelene og forbedret offentlig service. Desuden rapporterer Kommissionen regelmæssigt om resultatet af det foregående års bevillinger til social infrastruktur. Kommissionen er ikke enig i, at der fastsættes et mål for bistand til sundhed og uddannelse af de grunde, der er anført i det vedlagte arbejdsdokument.

Regnskaber, revisionserklæring mv. (anbefaling 82-86)

Kommissionen har sendt statusrapporter til Parlamentet om moderniseringen af dens regnskaber, herunder EUF-regnskaberne. Den seneste rapport, som dækker perioden indtil 31. maj 2005, blev godkendt af Kommissionen og fremsendt til Parlamentet den 4. juli 2005.

Kommissionen fortsætter med at forbedre overvågnings- og kontrolsystemerne, inklusive systemer til kontrol af kontrakter, betalinger og indtægtsordrer. Det skal understreges, at de interne kontrolstandarder anvendes af alle Kommissionens tjenestegrene, herunder delegationerne.

Kommissionen har forbedret beretningen om den finansielle forvaltning af EUF yderligere. Men da aktiviteterne i forbindelse med EUF er integreret i Kommissionens andre aktiviteter vedrørende udviklingsbistand og politiske forbindelser med udviklingslande, vil det ikke give mening at opdele de samlede administrationsudgifter, der afholdes over det almindelige budget, på EUF-aktiviteter og andre aktiviteter.

Gennemførelsen og efterslæb (anbefaling 87-88)

En stigning i efterslæbet er normal, når EUF's naturlige cyklus tages i betragtning. Imidlertid har Kommissionen taget de nødvendige skridt til at kontrollere dets omfang (fremskyndet gennemførelse, nedbringelse af "abnormt" efterslæb, fleksibel programmering). Imidlertid var omfanget af ikke-anvendte ressourcer (RAL) ved slutningen af 2004 steget langt mindre end tidligere (400 mio. EUR), og Kommissionen håber helt at have vendt tendensen til stigning ved udgangen af 2005. Med omstruktureringen af sit hovedkvarter har EuropeAid understreget betydningen af, at projekterne afsluttes, når den slutdato, der er fastsat i finansieringsaftalen, er nået. Der lægges særlig vægt på gamle projekter, som endnu ikke er afsluttet.

Budgetstøtte (anbefaling 89-91)

Kommissionen har indført redskaber, der gør det muligt at vurdere situationen for de lande, der modtager budgetstøtte, i forhold til hvert af kriterierne i artikel 61, stk. 2, i Cotonou-aftalen, både i den periode, hvor programmerne forberedes og under deres gennemførelse. Kommissionen fortsætter sit tætte samarbejde med IMF og Verdensbanken omkring evaluering af de økonomiske reformer. Kommissionen har i øvrigt udvidet antallet af instrumenter til grundig analyse af modtagerlandenes forvaltning af offentlige finanser, f.eks. med halvårlige overvågningsrapporter fra delegationerne og ikke mindst en ny analyseramme udarbejdet i fællesskab med andre kapitalindskydere (herunder Verdensbanken) som led i "PEFA"-partnerskabet (Public Expenditure and Financial Accountability). Dette analyseinstrument skulle være operationelt fra andet halvår af 2005.

Evaluering (anbefaling 95)

Kommissionen mener, at basiskravet for evaluering er opfyldt.

Finansforordningen (anbefaling 96)

Kommissionen har ikke i øjeblikket til hensigt at foreslå ændringer af finansforordningen for 9. EUF.

III – EUROPA-PARLAMENTETS DECHARGE FOR AGENTURERNE

Kommissionen kan godtage de fleste af anbefalingerne vedrørende agenturerne. Den skal dog henlede opmærksomheden på følgende punkter[7]:

Bestemmelser for agenturer og deres struktur (anbefaling 97-98 og 100-102)

Kommissionen har foreslået et udkast til en interinstitutionel aftale (KOM (2005) 59 endelig), som nu er til behandling i Rådet og Europa-Parlamentet. Når man er nået frem til en aftale om fælles retningslinjer for kommende agenturer, vil Kommissionen sammen med de to øvrige institutioner se på, hvilke virkninger dette medfører for de eksisterende ikke-forvaltende agenturer.

I overensstemmelse med anbefalingen om at analysere merværdien i forbindelse med nye agenturer har Kommissionen besluttet, at alle lovgivningsforslag, der indgår i Kommissionens arbejdsprogram, fra 2005 skal gøres til genstand for en konsekvensanalyse, hvorved bl.a. behov, merværdi og principperne om subsidiaritet og budgetdisciplin tages i betragtning.

Forslag til ændring af de grundlæggende bestemmelser for agenturerne, enten de enkelte agenturer eller generelt, udarbejdes løbende, så agenturerne kan blive tilpasset de stadig skiftende realiteter eller for at optimere Kommissionens forbindelser med dem. Der er tale om løbende processer, som iværksættes efter behov, og som ikke nødvendigvis følger en fast tidsplan.

Retningslinjerne for personalepolitik i agenturerne er ved at være færdigudarbejdet og vil blive udsendt inden udgangen af 2005.

Tværgående analyse af evalueringer (anbefaling 99)

Kommissionen er rede til at foretage regelmæssige tværgående analyser af evalueringerne af de enkelte agenturer, som den gjorde i 2003 i pilotundersøgelsen "Meta-evaluation of the Community Agency System". Undersøgelsernes tidspunkt og hyppighed må imidlertid tilpasses efter, om der er et tilstrækkeligt antal evalueringsrapporter til rådighed. Kommissionen forventer derfor, at en sådan samlet analyse først kan være til rådighed tidligst ved slutningen af 2006.

Procedurer for tildeling af kontrakter (anbefaling 103)

Kommissionen har etableret et tæt og effektivt samarbejde med agenturerne på området tildeling og forvaltning af kontrakter. En serie af uddannelsesforanstaltninger er blevet gennemført i en lang række agenturer, tilpasset deres specifikke behov. Kommissionen tager aktivt del i træningen af agenturernes ansatte, især når det gælder nyligt oprettede agenturer. Agenturerne er blevet integreret i netværket af kontraktpersoner fra tværgående budgetenheder, og de modtager derigennem løbende rådgivning og ad hoc-støtte. Kommissionen har ved forskellige lejligheder bidraget med indlæg, ligesom den har deltaget i møder inden for det såkaldte "Inter-Agency Legal Network" (IALN).

Opdatering af oplysninger om agenturerne (anbefaling 104)

Kommissionen mener, at Parlamentets primære kilde til opdateret information om agenturerne også i fremtiden bør være skriftlige forespørgsler og høringer af direktørerne for agenturerne, hvilket udgør en integrerende del af dechargeproceduren.

* * *

[1] Decharge for det almindelige budget, Den Europæiske Udviklingsfond og agenturerne for 2003.

[2] Arbejdsdokument om Kommissionens opfølgning af samtlige Europa-Parlamentets anbefalinger i forbindelse med decharge for 2003.

[3] Både nærværende resumé og det fuldstændige arbejdsdokument følger strukturen i beslutningerne med Europa-Parlamentets anbefalinger.

[4] Jf. også finansforordningens artikel 147.

[5] For det almindelige budget: anbefaling 14, 16, 18, 25, 29, 64, 65, 67, 69 & 70; for EUF: anbefaling 81, 83, 86 & 96; for agenturerne: anbefaling 104 & 112.

[6] Se også meddelelse fra Kommissionen til Europa-Parlamentet og Rådet: "Medlemsstaternes og Kommissionens ansvar i forbindelse med den delte forvaltning af strukturfondene og Samhørighedsfonden" (KOM(2004)580 endelig).

[7] Kommissionens svar på de anbefalinger, der er rettet til den vedrørende de enkelte agenturer, findes som anbefaling 105-113 i arbejdsdokumentet, men er ikke opsummeret her.